அதன் பிறகு சபேசய்யரின் வேண்டுகோளின்படி ஆலையில் காபிப்பொடி அரைக்கும்போது யாருக்கும் தெரியாதபடி சுப்புக்குட்டி போய் செய்யவேண்டியதைச் செய்வான். ரகசியம் சபேசய்யருக்குக்கூடத் தெரியாது. ஒரு சிறு டப்பாவில் தன் வீட்டிலிருந்து ஏதோ கொண்டுவந்து அரைக்கும் கொட்டையில் சேர்க்கிறான் என்பது மட்டும் தெரியும். அது என்னவென்று அவர் கேட்கக் கூடாது. இது அவர்களுக்குள் ஏற்பாடு. வியாபாரம் வெகுவேகமாக வளர்ந்தது. கொள்ளை லாபம். சென்னையில் முதல் தர வியாபாரிகளுக்குள் சபேசய்யரும் ஒருவராகக் கருதப்பட்டார். வியாபாரச் சங்கங்களிலும், பெரிய மனிதர்களுடைய க்ளப்புகளிலும் சபேசய்யர் ஓர் உறுப்பினராகச் சேர்க்கப்பட்டார். ரகசியத்தை அறிய, சில சமயம் சபேசய்யர் பிரயத்தனப்பட்டார். ஆனால். சுப்புக்குட்டியிடம் அவன் தாயார் சபதம் வாங்கியிருந்தாள். யாருக்கும் சபேசய்யருக்குக்கூடச் சொல்வதில்லை என்று சத்தியம் செய்திருந்தபடியால், அவன் சொல்லவில்லை; சபேசய்யரும் வற்புறுத்தவில்லை.